รัฐมนตรีว่าการกระทรวงวัฒนธรรม ให้ข้าราชการและเจ้าหน้าที่ทำงานที่บ้านตั้งแต่วันที่  23 มีนาคมนี้
รัฐมนตรีว่าการกระทรวงวัฒนธรรม ให้ข้าราชการและเจ้าหน้าที่ทำงานที่บ้านตั้งแต่วันที่ 23 มีนาคมนี้  นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ได้สั่งการทุกหน่วยงานในสังกัดทั้งส่วนกลางและส่วนภูมิภาคพิจารณาให้ข้าราชการและเจ้าหน้าที่แต่ละส่วนงานให้ปฏิบัติงานที่บ้านตามมติของคณะรัฐมนตรี โดยให้พิจารณาความเหมาะสมของแต่ละส่วนงาน เพื่อไม่ให้กระทบกับการให้บริการประชาชน รวมทั้งจัดให้เหลื่อมเวลาการทำงานและเวลาพักกลางวันเพื่อลดความแออัดของคนหมู่มาก โดยให้มีผลปฏิบัติตั้งแต่วันที่ 23 – 31 มีนาคมนี้  ส่วนการจัดประชุมให้ลดขนาดลงให้เหลือไม่เกิน 50 คน และใช้การประชุมทางไกลในส่วนภูมิภาคเป็นหลัก อีกทั้งยังให้แต่ละหน่วยงานนำเสนอโครงการและกิจกรรมสนับสนุนการควบคุมการแพร่ระบาดของโรค โดยเฉพาะกรมการศาสนาให้ประสานองค์กรเครือข่าย 5 ศาสนาดูแลการจัดกิจกรรมและการประกอบศาสนกิจทางศาสนาและใช้เครือข่ายชุมชนคุณธรรมกว่า 20,000 แห่ง  ช่วยแจ้งข่าวในชุมชนโดยเฉพาะการงดจัดงานสงกรานต์และประเพณี เพื่อให้ทุกคนเข้าใจตระหนักถึงสิ่งที่เกิดขึ้นและมีความรับผิดชอบต่อสังคม และให้ความรู้เกี่ยวกับการจัดงานพิธีท้องถิ่นที่ยังต้องมีต่อไป เช่น พิธีศพ งานมงคลสมรส งานบวช ให้มีการคัดกรองและปฏิบัติตามมาตรการของกรมควบคุมโรคอย่างเคร่งครัด   นอกจากนี้ ยังได้สั่งการให้กรมส่งเสริมวัฒนธรรม ประสานร้านร้านเกม คาราโอเกะ และวีดิทัศน์ ควบคุมโรคอย่างเป็นระบบ รวมทั้งดูแลความสะอาดสถานที่ อุปกรณ์การให้บริการและลงพื้นที่ตรวจและให้คำแนะนำ ในพื้นที่ต่างจังหวัดด้วย